DA Den Europæiske Unions Tidende L 22/1

KOMMISSIONENS FORORDNING (EU) Nr. 61/2014

af 24. januar 2014

om ændring af bilag II og III til Europa-Parlamentets og Rådets forordning (EF) nr. 396/2005, for så vidt angår maksimalgrænseværdier for cyromazin, fenpropidin, formetanat, oxamyl og tebuconazol i eller på visse produkter

(EØS-relevant tekst)

EUROPA-KOMMISSIONEN HAR —

under henvisning til traktaten om Den Europæiske Unions funktionsmåde,

under henvisning til Europa-Parlamentets og Rådets forordning (EF) nr. 396/2005 af 23. februar 2005 om maksimalgrænseværdier for pesticidrester i eller på vegetabilske og animalske fødevarer og foderstoffer og om ændring af Rådets direktiv 91/414/EØF (1), særlig artikel 14, stk. 1, litra a), og artikel 49, stk. 2, og

ud fra følgende betragtninger:

(1) I bilag II og i del B i bilag III til forordning (EF) nr. 396/2005 er der fastsat maksimalgrænseværdier for restkoncentrationer af cyromazin og oxamyl. I del A i bilag III til nævnte forordning er der fastsat maksimalgrænseværdier for restkoncentrationer af fenpropidin, formetanat and tebuconazol.

(2) Den Europæiske Fødevaresikkerhedsautoritet (i det følgende benævnt »autoriteten«) har i overensstemmelse med artikel 12, stk. 1, i forordning (EF) nr. 396/2005 afgivet en begrundet udtalelse om de gældende maksimalgrænseværdier for cyromazin (2). Autoriteten anbefalede at sænke maksimalgrænseværdierne for tomater og auberginer. For andre produkter anbefalede autoriteten at hæve maksimalgrænseværdierne.

(3) Autoritetens konklusion var, at der manglede nogle informationer vedrørende maksimalgrænseværdierne for cyromazin i vårsalat, hoved- og pluksalat, salatsennep, rucula, bønner (friske, med bælg), ærter (friske, med bælg) og bladselleri, og at der var behov for yderligere overvejelser blandt de ansvarlige for risikostyringen. Eftersom der ikke er nogen risiko for forbrugerne, bør maksimalgrænseværdierne for de pågældende produkter fastsættes i bilag II til forordning (EF) nr. 396/2005 enten på det gældende niveau eller på det niveau, autoriteten har peget på. De pågældende maksimalgrænseværdier tages op til revision under hensyntagen til de oplysninger, der foreligger senest to år efter offentliggørelsen af nærværende forordning.

(4) Autoriteten konklusion var, at der manglede nogle oplysninger vedrørende maksimalgrænseværdierne for cyromazin i friske urter, og at der var behov for yderligere overvejelser blandt de ansvarlige for risikostyringen. Under hensyntagen til Nederlandenes supplerende oplysninger om gode landbrugspraksis og eftersom der ikke er nogen risiko for forbrugerne, bør maksimalgrænseværdierne for de pågældende produkter fastsættes i bilag II til forordning (EF) nr. 396/2005 på det gældende niveau. De pågældende maksimalgrænseværdier tages op til revision under hensyntagen til de oplysninger, der foreligger senest to år efter offentliggørelsen af nærværende forordning.

(5) Autoriteten anførte, at den evaluerede anvendelse af cyromazin i bredbladet endivie kan give anledning til bekymring for forbrugerbeskyttelsen. Maksimalgrænseværdien for dette produkt bør fastsættes til bestemmelsesgrænseværdien eller til standardmaksimalgrænseværdien i overensstemmelse med artikel 18, stk. 1, litra b), i forordning (EF) nr. 396/2005.

(6) Cyromazin er et farmakologisk aktivstof, der anvendes i veterinærmedicin. For så vidt angår fåreprodukter, bør maksimalgrænseværdierne for disse produkter fastsættes på samme niveau, som omhandlet i Kommissionens forordning (EU) nr. 37/2010 (3), fordi eksponeringen i forbindelse med anvendelsen i veterinærmedicinske stoffer anses for større end ved anvendelsen i plantebeskyttelsesmidler.

(7) Autoriteten har i overensstemmelse med artikel 12, stk. 1, i forordning (EF) nr. 396/2005 afgivet en begrundet udtalelse om de gældende maksimalgrænseværdier for fenpropidin (4). Den foreslog, at definitionen for restkoncentration ændres. Den anbefalede at sænke maksimalgrænseværdierne for bananer, havre, rug, hvede og sukkerroer. For andre produkter anbefalede autoriteten at forhøje eller bevare de gældende maksimalgrænseværdier.

(8) Autoriteten har i overensstemmelse med artikel 12, stk. 2, i forordning (EF) nr. 396/2005, sammenholdt med artikel 12, stk. 1, i samme forordning, afgivet en begrundet udtalelse om de gældende maksimalgrænseværdier for formetanat (5). Den anbefalede at bevare de gældende maksimalgrænseværdier for tomater.

(9) Autoritetens konklusion var, at der manglede nogle oplysninger vedrørende maksimalgrænseværdierne for formetanat i meloner og vandmeloner, og at der var behov for yderligere overvejelser blandt de ansvarlige for risikostyringen. Eftersom der ikke er nogen risiko for forbrugerne, bør maksimalgrænseværdierne for de pågældende produkter fastsættes i bilag II til forordning (EF) nr. 396/2005 enten på det gældende niveau eller på det niveau, autoriteten har peget på.

(10) Autoritetens konklusion var, at der manglede nogle oplysninger vedrørende maksimalgrænseværdierne for formetanat i spisedruer og druer til vinfremstilling, jordbær, peberfrugter, agurker, bønner med bælg, porrer og courgetter, og at der var behov for yderligere overvejelser blandt de ansvarlige for risikostyringen. Maksimalgrænseværdien for de pågældende produkter bør fastsættes til bestemmelsesgrænseværdien eller til standardmaksimalgrænseværdien i overensstemmelse med artikel 18, stk. 1, litra b), i forordning (EF) nr. 396/2005.

(11) Autoriteten anførte, at den gældende maksimalgrænseværdi for formetanat i courgetter kan give anledning til bekymring for forbrugerbeskyttelsen.

(12) Som led i proceduren for godkendelse af anvendelsen af plantebeskyttelsesmidler, der indeholder aktivstofferne formetanat i abrikoser, ferskner/nektariner, spisedruer og druer til fremstilling af vin, jordbær, peberfrugter, agurker, meloner, græskar, vandmeloner, hoved- og pluksalat og bredbladet endivie, blev der indgivet en ansøgning i henhold til artikel 6, stk. 1, i forordning (EF) nr. 396/2005 om ændring af de gældende maksimalgrænseværdier for restkoncentrationer.

(13) I overensstemmelse med artikel 8 i forordning (EF) nr. 396/2005 har de berørte medlemsstater evalueret ansøgningen, og evalueringsrapporten er sendt til Kommissionen.

(14) Autoriteten har vurderet ansøgningen og evalueringsrapporten, idet den især undersøgte risiciene for forbrugerne og, hvor det var relevant, for dyr, og afgav begrundede udtalelser om de foreslåede maksimalgrænseværdier (6). Den har sendt udtalelserne til Kommissionen og medlemsstaterne og har offentliggjort dem.

(15) Autoriteten konkluderede i sine begrundede udtalelser, for så vidt angår anvendelsen af formetanat på abrikoser, at de forelagte data er utilstrækkelige til, at der kan fastsættes en ny maksimalgrænseværdi. Den anførte, at de foreslåede maksimalgrænseværdier for jordbær, peberfrugter, agurker og courgetter kan give anledning til bekymring for forbrugerbeskyttelsen. Maksimalgrænseværdien for de pågældende produkter bør fastsættes til bestemmelsesgrænseværdien eller til standardmaksimalgrænseværdien i overensstemmelse med artikel 18, stk. 1, litra b), i forordning (EF) nr. 396/2005.

(16) For så vidt angår alle andre anvendelser, konkluderede autoriteten, at alle datakrav var opfyldt, og at de ændringer af maksimalgrænseværdierne, som ansøgerne havde anmodet om, var acceptable med hensyn til forbrugersikkerheden på grundlag af en vurdering af forbrugereksponeringen for 27 specifikke europæiske forbrugergrupper. Der blev taget hensyn til de nyeste data om de toksikologiske egenskaber ved formetanat. Der kunne ikke påvises nogen risiko for, at det acceptable daglige indtag (ADI) eller den akutte referencedosis (ARfD) overskrides, hverken ved livslang eksponering for stoffet gennem forbrug af alle fødevareprodukter, der kan indeholde stoffet, eller ved kortvarig eksponering gennem et højt forbrug af de pågældende afgrøder og produkter.

(17) Autoriteten har i overensstemmelse med artikel 12, stk. 2, i forordning (EF) nr. 396/2005, sammenholdt med artikel 12, stk. 1, i samme forordning, afgivet en begrundet udtalelse om de gældende maksimalgrænseværdier for oxamyl (7). For visse produkter anbefalede den at bevare de gældende maksimalgrænseværdier.

(18) Autoritetens konklusion var, at der manglede nogle oplysninger vedrørende maksimalgrænseværdierne for oxamyl i appelsiner, mandariner, bananer, tomater, auberginer, agurker, drueagurker og courgetter, og at der var behov for yderligere overvejelser blandt de ansvarlige for risikostyringen. Eftersom der ikke er nogen risiko for forbrugerne, bør maksimalgrænseværdierne for de pågældende produkter fastsættes i bilag II til forordning (EF) nr. 396/2005 enten på det gældende niveau eller på det niveau, autoriteten har peget på. De pågældende maksimalgrænseværdier tages op til revision under hensyntagen til de oplysninger, der foreligger senest to år efter offentliggørelsen af nærværende forordning. Vedrørende maksimalgrænseværdierne for appelsiner, mandariner og kartofler konkluderede autoriteten, at der var behov for yderligere overvejelser blandt de ansvarlige for risikostyringen om værdierne i risikovurderingen, idet der tages hensyn til bestemmelsesgrænseværdien i undersøgelserne for restkoncentrationer.

(19) Autoriteten anførte, at de evaluerede nye anvendelser af oxamyl i peberfrugter, meloner og vandmeloner såvel som også de gældende maksimalgrænseværdier for peberfrugter kan give anledning til bekymring for forbrugerbeskyttelsen. Maksimalgrænseværdien for de pågældende produkter bør fastsættes til bestemmelsesgrænseværdien eller til standardmaksimalgrænseværdien i overensstemmelse med artikel 18, stk. 1, litra b), i forordning (EF) nr. 396/2005.

(20) Autoriteten har i overensstemmelse med artikel 12, stk. 1, i forordning (EF) nr. 396/2005 afgivet en begrundet udtalelse om de gældende maksimalgrænseværdier for tebuconazol (8). Den foreslog, at definitionen for restkoncentration ændres. Autoriteten anbefalede at sænke maksimalgrænseværdierne for æbler, pærer, abrikoser, ferskner, spisedruer, jordbær, brombær, hindbær, blåbær, tranebær, solbær og ribs (røde, hvide), stikkelsbær, hyldebær, gulerødder, pastinakker, persillerod, hvidløg, tomater, agurker, græskar, vandmeloner, broccoli, blomkål, hvid- og rødkål, asparges, porrer, sojabønner, korn af rug og hvede og mælk fra drøvtyggere. For andre produkter anbefalede autoriteten at forhøje eller bevare de gældende maksimalgrænseværdier.

(21) Autoritetens konklusion var, at der manglede nogle oplysninger om maksimalgrænseværdierne for tebuconazol i kirsebær, druer til vinfremstilling, korbær, skorzonerrod, auberginer, meloner, bladselleri, jordnødder, riskorn, humle, krydderier (frø) og kommen, og at der var behov for yderligere overvejelser blandt de ansvarlige for risikostyringen. Eftersom der ikke er nogen risiko for forbrugerne, bør maksimalgrænseværdierne for de pågældende produkter fastsættes i bilag II til forordning (EF) nr. 396/2005 enten på det gældende niveau eller på det niveau, autoriteten har peget på. De pågældende maksimalgrænseværdier tages op til revision under hensyntagen til de oplysninger, der foreligger senest to år efter offentliggørelsen af nærværende forordning. For så vidt angår kommen, bør der tages hensyn til Østrigs supplerende oplysninger om god landbrugspraksis, og maksimalgrænseværdierne for det pågældende produkt bør fastsættes på det samme niveau som krydderier (frø).

(22) Autoritetens konklusion var, at der manglede nogle oplysninger om maksimalgrænseværdierne for tebuconazol i kålrabi, bønner (friske, med eller uden bælg), ærter (friske, med bælg), solsikkefrø og sukkerroer, og at der var behov for yderligere overvejelser blandt de ansvarlige for risikostyringen. Maksimalgrænseværdierne for kålrabi, solsikkefrø og sukkerroer bør fastsættes til bestemmelsesgrænseværdien eller til standardmaksimalgrænseværdien i overensstemmelse med artikel 18, stk. 1, litra b), i forordning (EF) nr. 396/2005. Under hensyntagen til kommentarer fra Unionens handelspartnere og eftersom der ikke er nogen risiko for forbrugerne, bør maksimalgrænseværdierne for bønner (friske, med og uden bælg) og ærter (friske, med bælg) fastsættes i bilag II til forordning (EF) nr. 396/2005 på det gældende niveau. Maksimalgrænseværdierne for bønner (friske, med og uden bælg) og ærter (friske, med bælg) tages op til revision under hensyntagen til de oplysninger, der foreligger senest to år efter offentliggørelsen af nærværende forordning.

(23) Autoriteten anførte, at den evaluerede anvendelse af tebuconazol i kinakål såvel som de gældende maksimalgrænseværdier for æbler, pærer, kirsebær, ferskner, spisedruer og druer til vinfremstilling og kinakål kan give anledning til bekymring om forbrugerbeskyttelsen. Maksimalgrænseværdien for kinakål bør fastsættes til bestemmelsesgrænseværdien eller til standardmaksimalgrænseværdien i overensstemmelse med artikel 18, stk. 1, litra b), i forordning (EF) nr. 396/2005.

(24) For så vidt angår tebuconazol i citrusfrugter, bortset fra appelsiner, hoved- og pluksalat og andre salatplanter, persille og tørre bælgplanter har autoriteten afgivet udtalelser vedrørende maksimalgrænseværdierne for de pågældende produkter (9) (10). Eftersom disse udtalelser indeholder yderligere oplysninger, som autoriteten tidligere ikke havde foreliggende, bør der tages hensyn hertil.

(25) For så vidt angår tebuconazol i blommer, hvidløg, løg, sukkermajs, artiskokker, tørre bønner, jordnødder, sojabønner, bomuldsfrø, humle og spiselige slagtebiprodukter fra pattedyr vedtog Codex Alimentarius-Kommissionen (CAC) (11) Codex-maksimalgrænseværdier (CXL) for tebuconazol. Eftersom disse CXL'er underbygges af en ajourført undersøgelse fra autoriteten, bør der tages hensyn hertil, med undtagelse af de CXL'er der ikke er sikre for forbrugerne i EU, og for hvilke Unionen har forelagt (CAC) et forbehold (12).

(26) For så vidt angår produkter, for hvilke der hverken er indberettet relevante godkendelser eller importtolerancer på EU-plan, eller hvor der ikke er nogen CXL'er, konkluderede autoriteten, at der var behov for yderligere overvejelser blandt de ansvarlige for risikostyringen. Under hensyntagen til den nuværende videnskabelige og tekniske viden bør maksimalgrænseværdierne for disse produkter fastsættes til bestemmelsesgrænseværdien eller til standardmaksimalgrænseværdien, som fastsat i artikel 18, stk. 1, litra b), i forordning (EF) nr. 396/2005.

(27) På baggrund af autoritetens begrundede udtalelser og under hensyntagen til alle relevante faktorer opfylder de ændringer af maksimalgrænseværdierne, som der er ansøgt om, kravene i artikel 14, stk. 2, i forordning (EF) nr. 396/2005.

(28) Forordning (EF) nr. 396/2005 bør derfor ændres i overensstemmelse hermed.

(29) Før de ændrede maksimalgrænseværdier træder i kraft, bør medlemsstaterne, tredjelande og fødevarevirksomhedsledere have en rimelig frist til at forberede sig, så de kan opfylde de nye krav, ændringen af maksimalgrænseværdierne medfører.

(30) For at gøre det muligt, at produkter kan markedsføres, forarbejdes og forbruges normalt, bør der i forordningen fastsættes overgangsforanstaltninger for de produkter, der er produceret lovligt inden ændringen af maksimalgrænseværdierne, og for hvilke der foreligger data om, at der er opretholdt et højt forbrugerbeskyttelsesniveau.

(31) Unionens handelspartnere er gennem Verdenshandelsorganisationen blevet hørt om de nye maksimalgrænseværdier, og deres bemærkninger er taget i betragtning.

(32) Foranstaltningerne i denne forordning er i overensstemmelse med udtalelse fra Den Stående Komité for Fødevarekæden og Dyresundhed —

VEDTAGET DENNE FORORDNING:

Artikel 1

Bilag II og III til forordning (EF) nr. 396/2005 ændres som angivet i bilaget til nærværende forordning.

Artikel 2

For aktivstofferne i og på produkter, der er opført i nedenstående liste, finder forordning (EF) nr. 396/2005 stadig anvendelse i den ordlyd, den havde, før den blev ændret ved nærværende forordning, på produkter, der er produceret lovligt inden den 14. august 2014:

1) cyromazin and fenpropidin: alle produkter

2) formetanat: alle produkter undtagen spisedruer og druer til vinfremstilling, tomater, auberginer, courgetter, meloner, græskar og vandmeloner

3) oxamyl: alle produkter undtagen peberfrugter

4) tebuconazol: vin og alle andre produkter undtagen æbler, pærer, kirsebær, ferskner, spisedruer og druer til vinfremstilling og kinakål.

Artikel 3

Denne forordning træder i kraft på tyvendedagen efter offentliggørelsen i Den Europæiske Unions Tidende.

Den finder dog anvendelse fra den 14. august 2014 undtagen for formetanat i spisedruer og druer til vinfremstilling, tomater, auberginer, meloner, græskar og vandmeloner, for hvilke den finder anvendelse fra datoen fra denne forordnings ikrafttrædelse.

Denne forordning er bindende i alle enkeltheder og gælder umiddelbart i hver medlemsstat. Udfærdiget i Bruxelles, den 24. januar 2014. På Kommissionens vegne José Manuel BARROSO Formand

(1) EUT L 70 af 16.3.2005, s. 1.

(2) Den Europæiske Fødevaresikkerhedsautoritet: »Review of the existing maximum residue levels (MRLs) for cyromazine according to Article 12 of Regulation (EC) No 396/2005.«EFSA Journal 2011;9(7):2326. [52 ff.]

(3) Kommissionens forordning (EU) nr. 37/2010 af 22. december 2009 om farmakologisk virksomme stoffer og disses klassifikation med hensyn til maksimalgrænseværdier for restkoncentrationer i animalske fødevarer (EUT L 15 af 20.1.2010, s. 1).

(4) Den Europæiske Fødevaresikkerhedsautoritet: »Review of the existing maximum residue levels (MRLs) for fenpropidin according to Article 12 of Regulation (EC) No 396/2005.«EFSA Journal 2011;9(8):2333. [42 ff.]

(5) Den Europæiske Fødevaresikkerhedsautoritet: »Review of the existing maximum residue levels (MRLs) for formetanate according to Article 12 of Regulation (EC) No 396/2005.«EFSA Journal 2010;8(10):1832. [30 ff.]

(6) Den Europæiske Fødevaresikkerhedsautoritet: »Reasoned opinion on the modification of the existing MRL for formetanate in various crops.«EFSA Journal 2012;10(8):2866. [35 ff.]

(7) Den Europæiske Fødevaresikkerhedsautoritet: »Review of the existing maximum residue levels (MRLs) for oxamyl according to Article 12 of Regulation (EC) No 396/2005.«EFSA Journal 2010;8(10):1830. [34 ff.]

(8) Den Europæiske Fødevaresikkerhedsautoritet: »Review of the existing maximum residue levels (MRLs) for tebuconazole according to Article 12 of Regulation (EC) No 396/2005.«EFSA Journal 2011;9(8):2339. [96 ff.]

(9) Den Europæiske Fødevaresikkerhedsautoritet: »Modification of the existing MRLs for tebuconazole in pulses.«EFSA Journal 2011;9(6):2282. [30 ff.]

(10) Den Europæiske Fødevaresikkerhedsautoritet: »Reasoned opinion on the modification of the existing MRLs for tebuconazole in citrus (except oranges), lettuce and other salad plants, parsley and chives.«EFSA Journal 2012;10(9):2898. [37 ff.]

(11) Rapporter udarbejdet af Codex-udvalget for pesticidrester kan findes på følgende websted:

http://www.codexalimentarius.org/download/report/777/REP12_PRe.pdf

Det fælles FAO/WHO-program for fødevarestandarder, Codex Alimentarius-Kommissionen. Bilag II og III. 35. møde. Rom, Italien, den 2.-7. juli 2012.

(12) »Scientific support for preparing an EU position in the 44th Session of the Codex Committee on Pesticide Residues (CCPR).«EFSA Journal 2012;10(7):2859. [155 ff.]